**În căutarea unei străine**

*Elena Carina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Străină-ți sunt și-mi ești străină.

Dar eu te caut chiar și-acum.

Aș vrea să știu cine-i de vină,

Că nu ne întâlnim nicicum...

Îmi cert destinul și visarea

Că nu mi-au scris să te găsesc.

Dar te mai caut când uitarea

Îmi spune că-i ceva firesc.

M-am agățat de o speranță

Și n-am de gând să mă dezleg.

Mai am prea mult, puțin din viață,

Dar am ales să te aleg.

Mi-au spus cândva că drumul meu

Se va opri curând la tine.

E un drum lung. E un drum greu.

Dar tu vei fi parte din mine.

Mă lupt cu toți, mă lupt cu toate

Și chiar cu mine mă mai lupt.

Mi-am pus pe suflet un mic -poate-

Și n-am de gând, de el, să uit.

Și îți scriu, dragă fericire,

C-am să te caut până când

Nu voi mai crede-n nemurire

Și ne vom stinge, rând pe rând.